Lavi allikad Lääne-Virumaal on tuntud juba igiammusest ajast oma tervendava, värskendava ja parandava toime poolest. Selle tunnistajateks on ka lähistel asuvad kultusekivi ja ohvrimänd.
#000000
Teame nüüd, et hinnalisel Lavi allikaveel on tõepoolest kõik looduslikult täiusliku vee omadused, paiknedes Pandivere, Eesti “loodusliku veetorni” jalamil.
Lavi allikavesi on vabavooluga filtreerunud – läbi lubjakivide mineraliseerunud ja liivakivide puhastunud.
#000001
Vesi lausa kutsub jooma: ta on maa seest väljudes karge, puhas ja heamaitseline, mõõduka mineraalainete sisaldusega, vaba vees sageli probleeme tekitavatest nitraatidest, pestitsiididest, raskemetallidest ja muude saasteainete jääkidest.
#000002
Lavi allikavee pH on 7,3, mis on täiuslikult sobiv meie organismi jaoks! Juhul kui pH on alla 7, on vesi happeline, ja kui üle 7, siis aluseline. Vere pH ideaalne tase on 7,365 ehk kergelt aluseline ja varieerub vahemikus 7,34 – 7,45 – nagu ka Lavi allikavesi.
#000003
Miks on allikavesi parem kui töödeldud puurkaevuvesi?
#000004
Tööstuslikult käsitletud joogivesi ja ühisveevärgi vesi, mis on läbi mitme protsessi puhastatud ja tarvidusel mineraalidega rikastatud, ei vasta päriselt organismi vajadustele.
Inimene on ajalooliselt harjunud jooma üksnes looduse poolt puhastatud vett. Töödeldud vesi kaitseb veevärgi torustikku, majapidamisseadmeid ja ka bakteriaalsete nakkuste eest, aga ei toeta organismi loomulikku bakterikooslust ega mineraalsust. Tööstusliku vee pikaajaline tarbimine võib soodustada haiguste ja krooniliste põletike teket, kuna töödeldud vesi ei ole organismile omane.
#000005
Maapinnalähedane ja allikaline joogivesi erineb sügavamate veekihtide veest keemilise koostise poolest. Kõrgemal, aeroobsetes (hapnikku sisaldavates) tingimustes ja kiirema veevahetuse vöös oleva põhjavee mikroelementide sisaldus on väike. Seal pole selliseid kahjulikke ega liigseid elemente, mida võib esineda sügavamates kihtides (baarium, kahevalentne raud, väävelvesinik, radionukliidid, amooniumioonid, metaan, boor, liiaga fluori ja lahustunud soolasid); kõrgemates veekihtides on fluorisisaldus optimaalne. Suure mineraalsuse, spetsiifilise koostise ja toimega mineraalvee kestev liigtarbimine toob organismile kasu asemel pigem kahju, sest kõrge soolsus ja paljud mikroelemendid võivad organismis kuhjudes tekitada tervisehäireid.
#000006
Sügavamate veekihtide vee kasutamisel joogiveena tuleb seda käidelda: aereerida, filtreerida ja teinekord ka keemiliselt töödelda. Vahel võetakse pärast aereerimist kasutusele tugevad keemilised oksüdeerijad nagu osoon (O3), kloor (Cl2) või kaaliumpermanganaat (KMnO4), et tagada lõplik oksüdeerumine. Allikavee puhul seda vajadust ei ole.
#000007
Kust on Lavi allikavesi pärit?
#000008
Lavi küla allikad on allikad Lääne-Viru maakonnas Vinni vallas Pandivere kõrgustiku idaosas. Allikad piirnevad Männikvälja mõhnastikuga, mille külgedel avanevad langeallikad. Olenevalt aastaajast ja sademete hulgast on Lavi allikate summaarne vooluhulk 108–441 l/s. Meie allika vooluhulk jääb mõõtmiste kohaselt vahemikku 20–30 l/s. Veetemperatuur on allikates aastaringselt stabiilne, ligikaudu 6 °C.
#000009
Põhja-Eestis asuv Pandivere kõrgustik laotub 1100-le ruutkilomeetrisele alale, mis asub merepinnast 80–130 m kõrgusel ning erineb üsna palju ülejäänud Eestist pinnamoe ja kliima poolest. Pandivere kõrgustik on ennejääaegne kulutuskõrgustik, erinevalt enamikust meie jääaegsetest kuhjelistest kõrgendikest ja künkaist.
#000010
Sügis saabub siia varem ja kevad hiljem, külmavaba periood on lühem kui mujal Eestis. Sademete hulk ja lumikatte veevarud on suuremad. Pandivere keskosas alalised jõed ja ojad puuduvad: sademeveed imbuvad pinnasesse, pinnasekihte läbides puhastuvad ja mineraliseeruvad ning põhjavesi koguneb kõrgustiku alla. Kõrgustiku keskosa ümbritseb ringina allikate vöönd, kus paiknevad Eesti suurimad ja veerikkaimad allikad. Põhjavesi tungib allikatesse surve mõjul. Mitmetest allikatest saavad alguse Eesti tähtsaimad jõed. Maapõues on palju veega täidetud karstiõõnsusi – põhjaveereservuaare, mis toidavad allikaid.
#000011
Pinnas (pealiskord), läbi mille vesi filtreerub, on moodustunud jääaegsetest moreensetest ja 0,5 miljardit aastat tagasi madalaveelises merepõhjas tekkinud settekivimeist. Paekivine hiidkühm, mis on ümbritsevatest aladest 50–60 m kõrgemal, koosneb ordoviitsiumi ja siluri ajal meres elanud lubitoesega loomade kodadest ehk biogeensest lubjakivist. Biogeenne lubjakivi koos selles leiduvate kivististega sisaldab kõiki eluks vajalikke mineraale.
#000012
Pandivere allikatest ühed, Lavi allikad, on tuntud puhta ja tervisliku vee allikatena, millest inimesed on joonud kiviajast peale.
#000013
Lavi allikad asuvad aluspõhja tektoonilist päritolu püstlõhede kohal. Allikaveed tulevad pinnale Pakerordi-Tiskre kihistus, mis koosneb peamiselt liivakivist ja aleuroliidist, veehorisondi pealmisest osast ja on vähesel määral segunenud siluri-ordoviitsiumi ladestute veekompleksi veega. Siin kohtuvad kahe veehorisondi head omadused: sügavuse tõttu suurem kaitstus kui pinnaveel, samas maapinnalähedase allikalise iseloomu tõttu soodne keemiline koostis – puuduvad kahjulikud lisandid.
#000014
Vabavooluga filtreerunud – läbi lubjakivide mineraliseerunud ja liivakivide puhastunud – allikavesi sisaldab üpriski palju kaltsiumkarbonaate (rahvakeeles lupja) ja muidki mineraale looduse poolt antud koosluses, mis on inimesele vajalik ja asendamatu organismi tasakaalus hoidmiseks. Kaltsium on tarvilik eriti üle 50-aastaste vanusegrupis, et vältida luukadu.
#000015
Loodusliku koostisega allikavesi, mis sisaldab kaltsiumvesinikkarbonaati võib ju teha koledaks kohvimasina, ladestades katlakivi, kuid kaitseb Sinu tervist! Kumb on tähtsam?
#000016
Pandivere veevarude kaitse ja säästva arengu visioon
#000017
Pandivere kõrgustiku näol on tegu unikaalse alaga, mis varustab suurt osa Eestit puhta veega. Pandivere kõrgustik on justkui Eesti „looduslikuks veetorniks”. Lavi allikavee “kraan” on otse selle veetorni jalamil.
#000018
Pandivere kõrgustiku eripära on rõhutatud aastakümneid. 1995. aastal vastu võetud Säästva arengu seadus sätestas Pandivere ja Ida-Virumaa keskkonnaseisundi ja majandustegevuse tasakaalustamiseks riiklike programmidega seostatud arengukavade koostamise nõude. Pandivere põhjavee kaitseks on moodustatud Pandivere põhjavee alamvesikond (2001) ja Pandivere nitraaditundlik ala (2003).
#000019
Säästva arengu visiooni kohaselt on Pandivere kõrgustik piirkond, kus põllu- ja rohumaad vahelduvad looduslike aladega, kus on karsti- ja allikapiirkondade veesäilitusalad, kaitsemetsad ja väiksema kasutusintensiivsusega piirkonnad paepealsetel maadel (püsirohumaad, mahepõllunduse alad). Piirkonnas on kasutada kvaliteetne maapinnalähedane põhjavesi, mis on iseäranis sobiv joogiveeks, kaitstud on väärtuslikud vee-elustiku elupaigad ja maastikud ning on olemas sportliku kalapüügi võimalused.
#000020
Lavi allikatest üks, Lavi ohvriallikas, on muistne püha allikas. Lähedal on kultusekivi ja ohvrimänd. Ohvriallikas on alati olnud veerohke. Vanasti olevat kevadise suurvee ajal allikast väljuva vee kohin kuulda uskumatult kaugele, vaiksel kevadõhtul lausa 2,5 kilomeetri kaugusele Uuemõisa külla.
#000021
Lavi ohvriallikast algav oja varustas mõisaaegadel veega kolme järjestikku paiknevat vesiveskit. Ohvriallika kaldanõlval asus XIX sajandi keskpaiku Põlula mõisniku jahimaja, teisel nõlval suur ohvrikivi.
#000022
Miks on Lavi allikavee pakendiks kott, mitte pudel?
#000023
Lavi allikavesi tarnitakse 5-liitrises BPA-vabas pouch-vaakumkotis, mille materjal on valguskindel ja sobiv vee säilitamiseks. Vesi säilub pimedas ja väljub liblikkraani kaudu, mis ei lase õhku tagasi. Juhul kui hoida kotti ka jahedas – samades tingimustes, kui on vesi maa all –, püsib vesi maksimaalselt värskena ja säilitab allikaveele omase puhta maitse.
#000024
Pouch-pakendite kasutamine on loodussäästlikum kui pudeldamine selle poolest, et pakendamise ja transportimise energiavajadus on märgatavalt väiksem. Kasutusaja lõppedes on koti materjal ümbertöödeldav.
#000025
Säilitades aegadeülese looduslikkuse, täiendame seda tänapäevase tehnoloogia ja teadlikkusega hügieenist, mikrobioloogiast, hüdrogeoloogiast, inseneriteadusest, keemiast ja füsioloogiast. Vee villimine toimub meie värskelt renoveeritud kaasaegses tootmishoones. Vesi on igakülgselt uuritud Eesti ja Soome juhtivates laborites ja pideva kontrolli all.
#000026